遷居汝南
作者：蘇轍
朝代：宋

paragraphs: 我昔還自南，從此適舊許。
再歲常杜門，壁觀無與語。
何人自驚顧，未聽即安處。
亟逃潁州籍，來貫汝南戶。
妻孥不及將，童僕具樽俎。
身如孤棲鵲，夜起三繞樹。
故人樂安生，風節似其父。
忻然暫一笑，捨我西南去。
去已還閉門，時作野田步。
蕭條古僧舍，遺像得顔魯。
精神凜如生，今昔吾與女。
已同羈窮厄，但脫生死怖。
幸世方和平，有土非寇虜。
春寒燒黄茅，晝飯煮青茹。
何必潩上田，幸此足粳稌。
歸心念狂簡，裁製時已莫。